distriktshøgskole
Store norske leksikon,Samfunn,Utdanning og forskning,Forskning og høyere utdanning,Organisasjon av høyere utdanning,Akademiske institusjoner
Distriktshøgskole var en type høyere utdanningsinstitusjon i det såkalte regionale høgskolesystemet i perioden 1969–1994. I 1994 ble distriktshøgskolene, i likhet med de øvrige høgskolene i det regionale høgskolesystemet, integrert i de 26 nye statlige høgskolene.
Historikk Distriktshøgskolene var et resultat av arbeidet i den såkalte Videreutdanningskomiteen (Ottosen-komiteen) 1965–1970 og fulgt opp av statsråd Kjell Bondevik. De første distriktshøgskolene ble opprettet i 1969 i Stavanger, Molde og Kristiansand.Hensikten med de nye høgskolene var i første rekke å gi korte, yrkesrettede utdanningsalternativer til de lange universitetsstudiene og imøtekomme behovet for nye typer utdanning på nasjonalt og regionalt nivå. Voksenopplæring var også ment som en viktig oppgave for skolene. Etter hvert gav de også atskillig tradisjonell universitetsundervisning på grunn- og mellomfagsnivå.Fra starten fikk den økonomisk-administrative linjen en sterk posisjon ved skolene. Distriktshøgskolene utviklet også ulike faglige tyngdepunkter. Rogaland distriktshøgskole tilbød ingeniørstudium med petroleumsteknologi, Telemark distriktshøgskole studium i natur- og miljøvern, kulturarbeid og idrett, Oppland distriktshøgskole satset på samfunnsfag med spesialitet innen reiseliv, Nordland distriktshøgskole hadde fiskerifagstudium og Møre og Romsdal distriktshøgskole studium i media og journalistikk.Fullført eksamen fra de 2- og 3-årige studiene ved distriktshøgskolene gav tittelen høgskolekandidat. Studier fra distriktshøgskolene kunne kombineres med utdanning fra andre høyere utdanningsinstitusjoner og f.eks. inngå i en cand.mag.-grad. Distriktshøgskolene Distriktshøgskole Opprettet      Agder distriktshøgskole, Kristiansand 1969    Møre og Romsdal distriktshøgskole, Molde 1969    Rogaland distriktshøgskole, Stavanger 1969    Nordland distriktshøgskole, Bodø 1970    Hedmark/Oppland distriktshøgskole, Lillehammer 1970    Telemark distriktshøgskole, Bø 1970    Agder ingeniør- og distriktshøgskole, Grimstad 1970   Møre og Romsdal distriktshøgskule, Volda 1969    Finnmark distriktshøgskole, Alta 1976    Sogn og Fjordane distriktshøgskole, Sogndal 1976    Østfold distriktshøgskole, Halden 1976    Hedmark distriktshøgskole, Rena 1978    Nord-Trøndelag distriktshøgskole, Steinkjer 1981   Trondheim økonomiske høgskole 1981   Høgskolen i Harstad 1986    Sammen med andre regionale høgskoler ble distriktshøgskolene i 1994 omorganisert til 26 nye statlige høgskoler. Les mer i Store norske leksikon høgskole